钦定古今图书集成/明伦汇编/官常典/第697卷 > 董基
## 钦定古今图书集成/明伦汇编/官常典/第697卷 > 董基

按《明外史卢洪春传》：“基字巢雄，掖县人。万历八年进
士，授刑部主事。十二年，帝集内竖三千人，授以戈甲，
操于内庭。尚书张学颜谏，不纳。基抗疏曰：‘兵者凶器，
圣人不得已而用之。今内庭清严地，无故聚三千之
众，轻以凶器尝试，窃为陛下危之。顷冯保盗窃威权，
至于震主，乃一斥辄退者，以未尝握兵也。假令保拥’”
重兵，事未可知矣。内臣即多纯良，万一有如保者厕
其间，则今日之兵将为之藉矣。陛下以为行幸山陵，
有此三千人，可无恐乎？不知此皆无当实用，设遇健
卒劲骑，立见披靡，车驾不可恃以轻出也。夫此三千
人，安居美食，筋力柔靡，一旦使执锐衣坚，蒙寒犯暑，
臣闻顷者竟日演练中暍，濒死者数“人，若辈未有不
怨者。怨则变自此生。聚三千人于肘腋，而使蓄怨以
处危，无逾此者。且自内操以来，赏赉已二万金。长此
不已，安有殚竭有用之财，糜之无用之地，诚可惜也。”
疏入，忤旨。命贬二秩，调之边。九卿给事、御史交章论
救，且请纳基言。不听，竟谪基万全都司都事。明年，兵
科给事中王致祥言：“祖宗法，非宿卫士不得持寸兵。
今授群不逞利器，出入禁门，祸不细。”大学士申时行
亦语司礼监曰：“此事系禁廷。诸人擐甲执戈，未明而
入。设奸人窜其中，一旦缓急，外廷不得闻。宿卫不及
备，此公等剥肤患也。”中官悚然，乘间力言。帝乃留致
祥疏，即日罢之。会谪降官皆量移，基亦迁南京礼部
主事，终南京大理卿。致祥，忻州人，进士。历官右佥都
御史，巡抚顺天。